Neuvoston 25 päivänä huhtikuuta 2002 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 41/2002 Euroopan parlamentin ja neuvoston direktiivin antamiseksi yleisön osallistumisesta tiettyjen ympäristöä koskevien suunnitelmien ja ohjelmien laatimiseen sekä neuvoston direktiivien 85/337/ETY ja 96/61/EY muuttamisesta yleisön osallistumisen sekä muutoksenhaku- ja vireillepano-oikeuden osalta



Virallinen lehti nro C 170 E , 16/07/2002 s. 0022 - 0036



Neuvoston 25 päivänä huhtikuuta 2002 vahvistama YHTEINEN KANTA (EY) N:o 41/2002 Euroopan parlamentin ja neuvoston direktiivi 2002/.../EY, annettu ..., antamiseksi yleisön osallistumisesta tiettyjen ympäristöä koskevien suunnitelmien ja ohjelmien laatimiseen sekä neuvoston direktiivien 85/337/ETY ja 96/61/EY muuttamisesta yleisön osallistumisen sekä muutoksenhaku- ja vireillepano-oikeuden osalta (2002/C 170 E/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 175 artiklan 1 kohdan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ottavat huomioon alueiden komitean lausunnon(3), noudattavat perustamissopimuksen 251 artiklassa määrättyä menettelyä(4), sekä katsovat seuraavaa: (1) Yhteisön ympäristölainsäädännöllä pyritään myötävaikuttamaan ympäristön laadun säilyttämiseen, suojeluun ja parantamiseen sekä ihmisten terveyden suojeluun. (2) Viranomaiset ja muut elimet voivat tehdä yhteisön ympäristölainsäädäntöön sisältyvien säännösten nojalla päätöksiä, joilla voi olla merkittäviä vaikutuksia ympäristöön sekä ihmisten terveyteen ja hyvinvointiin. (3) Yleisön tehokas osallistuminen päätöksentekomenettelyyn mahdollistaa sen, että yleisö voi ilmaista ja päätöksentekijät ottaa huomioon mielipiteet ja huolenaiheet, joilla voi olla merkitystä itse päätöksiin, mikä puolestaan lisää päätöksenteon vastuullisuutta ja avoimuutta sekä yleisön tietoisuutta ympäristökysymyksistä. (4) Sen vuoksi olisi lisättävä yleisön osallistumista, mukaan lukien yhdistykset, järjestöt ja ryhmät, erityisesti valtioista riippumattomat järjestöt, jotka edistävät ympäristönsuojelua. (5) Yhteisö allekirjoitti 25 päivänä kesäkuuta 1998 Yhdistyneiden Kansakuntien Euroopan talouskomission yleissopimuksen tiedon saannista, yleisön osallistumisoikeudesta päätöksentekoon sekä muutoksenhaku- ja vireillepano-oikeudesta ympäristöasioissa, jäljempänä "Århusin yleissopimus". Jotta yhteisö voi ratifioida yleissopimuksen, yhteisön lainsäädäntö olisi saatettava asianmukaisesti yhdenmukaiseksi sen kanssa. (6) Århusin yleissopimuksen tavoitteisiin kuuluu pyrkimys taata, että yleisö voi osallistua tietynlaiseen päätöksentekoon ympäristöasioissa tarkoituksena osaltaan suojella oikeutta elää yksilön terveyden ja hyvinvoinnin kannalta riittävän laadukkaassa ympäristössä. (7) Århusin yleissopimuksen 6 artiklassa määrätään yleisön osallistumisesta päätöksiin, jotka liittyvät yleissopimuksen liitteessä I lueteltuihin toimiin tai muihin toimiin, joita ei ole lueteltu liitteessä mutta joilla voi olla merkittäviä ympäristövaikutuksia. (8) Århusin yleissopimuksen 7 artiklassa määrätään yleisön osallistumisesta ympäristöä koskevien suunnitelmien ja ohjelmien valmisteluun. (9) Århusin yleissopimuksen 9 artiklan 2 ja 4 kohdassa määrätään mahdollisuudesta panna tuomioistuimessa tai muussa elimessä vireille menettely sellaisten päätösten, toimien tai laiminlyöntien asiasisällön taikka niihin liittyvien menettelyjen laillisuuden uudelleen tutkimiseksi, jotka kuuluvat yleisön osallistumista koskevien yleissopimuksen 6 artiklan määräysten soveltamisalaan. (10) Olisi annettava tiettyjä sellaisia ympäristöalan direktiivejä koskevia säännöksiä, joissa jäsenvaltioita vaaditaan laatimaan ympäristöä koskevia suunnitelmia ja ohjelmia mutta joissa ei ole Århusin yleissopimuksen määräysten ja erityisesti sen 7 artiklan mukaisen yleisön osallistumisen varmistamiseksi tarvittavia riittäviä säännöksiä. (11) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu neuvoston direktiivi 85/337/ETY(5) sekä ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annettu neuvoston direktiivi 96/61/EY(6) olisi muutettava sen varmistamiseksi, että ne ovat täysin yhdenmukaisia Århusin yleissopimuksen, erityisesti sen 6 artiklan sekä 9 artiklan 2 ja 4 kohdan kanssa. (12) Suunnitellun toiminnan tavoitetta eli Århusin yleissopimuksen velvoitteiden täytäntöönpanon edistämistä, ei voida riittävällä tavalla saavuttaa jäsenvaltioiden toimin, vaan ne voidaan suunnitellun toiminnan laajuuden ja vaikutusten vuoksi saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun toissijaisuusperiaatteen mukaisesti tässä direktiivissä ei ylitetä sitä, mikä on tämän tavoitteen saavuttamiseksi tarpeen, OVAT ANTANEET TÄMÄN DIREKTIIVIN: 1 artikla Tavoite Tämän direktiivin tavoitteena on edistää Århusin yleissopimuksen velvoitteiden täytäntöönpanoa erityisesti: a) antamalla säännökset yleisön osallistumisesta tiettyjen ympäristöä koskevien suunnitelmien ja ohjelmien laatimiseen; b) parantamalla yleisön osallistumista sekä säätämällä neuvoston direktiiveissä 85/337/ETY ja 96/61/EY muutoksenhaku- ja vireillepano-oikeudesta. 2 artikla Yleisön osallistuminen suunnitelmiin ja ohjelmiin 1. Tässä artiklassa "yleisöllä" tarkoitetaan yhtä tai useampaa luonnollista henkilöä tai oikeushenkilöä sekä, kansallisen lainsäädännön tai käytännön mukaisesti, näiden henkilöiden yhteenliittymiä, järjestöjä tai ryhmiä. 2. Jäsenvaltioiden on varmistettava, että yleisölle annetaan mahdollisuuksia osallistua varhaisessa vaiheessa ja tehokkaasti niiden suunnitelmien tai ohjelmien valmisteluun ja muuttamiseen tai tarkistamiseen, jotka on laadittava liitteessä I lueteltujen säännösten mukaisesti. Tätä varten jäsenvaltioiden on varmistettava, että: a) yleisölle tiedotetaan joko julkisin ilmoituksin tai muin asianmukaisin tavoin, kuten sähköisin viestimin milloin mahdollista, ehdotuksista tällaisiksi suunnitelmiksi tai ohjelmiksi taikka niiden muuttamiseksi tai tarkistamiseksi, ja että asianmukaiset tiedot tällaisista ehdotuksista saatetaan yleisön saataville, mukaan luettuina muun muassa tiedot oikeudesta osallistua päätöksentekoon sekä toimivaltaisesta viranomaisesta, jolle voi esittää huomautuksia tai kysymyksiä; b) yleisöllä on oikeus esittää huomautuksensa ja mielipiteensä ennen kuin suunnitelmista ja ohjelmista päätetään vaihtoehtojen ollessa vielä avoinna; c) päätöksiä tehtäessä otetaan asianmukaisella tavalla huomioon yleisön osallistumisen tulokset; d) toimivaltainen viranomainen pyrkii kohtuullisin keinoin tiedottamaan yleisölle tehdyistä päätöksistä sekä noiden päätösten perusteina olevista syistä ja näkökohdista. 3. Jäsenvaltioiden on määriteltävä, mikä on se yleisö, jolla on oikeus osallistua menettelyyn 2 kohdassa tarkoitetuissa asioissa, mukaan lukien asianomaiset valtioista riippumattomat järjestöt, jotka täyttävät kansallisen lainsäädännön vaatimukset, ympäristönsuojelua edistävät järjestöt. Jäsenvaltioiden on vahvistettava tämän artiklan mukaista yleisön osallistumista koskevat yksityiskohtaiset menettelyt siten, että yleisöllä on mahdollisuus valmistautua ja osallistua tehokkaasti. On asetettava kohtuulliset määräajat, joilla varmistetaan, että tässä artiklassa edellytetyn yleisön osallistumisen eri vaiheille jää riittävästi aikaa. 4. Tätä artiklaa ei sovelleta suunnitelmiin ja ohjelmiin, jotka on tarkoitettu yksinomaan maanpuolustusta varten tai siviilipelastuspalvelussa toteutettavaksi. 5. Tätä artiklaa ei sovelleta liitteessä I tarkoitettuihin suunnitelmiin ja ohjelmiin, joiden osalta on toteutettu menettely yleisön osallistumiseksi tiettyjen suunnitelmien ja ohjelmien ympäristövaikutusten arvioinnista 27 päivänä kesäkuuta 2001 annetun Euroopan parlamentin ja neuvoston direktiivin 2001/42/ETY(7) tai yhteisön vesipolitiikan puitteista 23 päivänä lokakuuta 2000 annetun Euroopan parlamentin ja neuvoston direktiivin 2000/60/EY(8) mukaisesti. 3 artikla Direktiivin 85/337/ETY muuttaminen Muutetaan direktiivi 85/337/ETY seuraavasti: 1) Lisätään 1 artiklan 2 kohtaan määritelmät seuraavasti: "'yleisöllä': yhtä tai useampaa luonnollista henkilöä tai oikeushenkilöä taikka, kansallisen lainsäädännön tai käytännön mukaisesti, näiden yhteenliittymiä, järjestöjä tai ryhmiä; 'yleisöllä, jota asia koskee': yleisöä, johon 2 artiklan 2 kohdassa tarkoitetut ympäristöä koskevat päätöksentekomenettelyt vaikuttavat tai todennäköisesti vaikuttavat, taikka yleisöä, jonka etua ne koskevat; tämän määritelmän mukaisesti katsotaan, että asia koskee ympäristönsuojelua edistävien ja kansallisen lainsäädännön mahdolliset vaatimukset täyttävien valtiosta riippumattomien järjestöjen etua."; 2) Korvataan 6 artiklan 2 ja 3 kohta seuraavasti: "2. Yleisölle on ilmoitettava joko julkisin ilmoituksin tai muin asianmukaisin tavoin, kuten sähköisin viestimin milloin mahdollista, seuraavat seikat 2 artiklan 2 kohdassa tarkoitettujen ympäristöä koskevien päätöksentekomenettelyjen varhaisessa vaiheessa ja viimeistään heti, kun tiedot voidaan kohtuudella antaa: a) lupahakemus; b) tieto siitä, että hankkeeseen sovelletaan ympäristövaikutusten arviointimenettelyä, ja tarvittaessa, että siihen sovelletaan 7 artiklaa; c) yksityiskohtaiset tiedot toimivaltaisista viranomaisista, jotka vastaavat päätöksenteosta, joilta voi saada asiaa koskevia tietoja ja joille huomautukset (tai kysymykset) voidaan esittää, sekä yksityiskohtaiset tiedot määräajoista huomautusten tai kysymysten esittämiselle; d) mahdollisten päätösten luonne tai päätösluonnos, jos sellainen on; e) ilmoitus 5 artiklan mukaisesti saadun tiedon saatavilla olosta; f) milloin, missä ja miten asiaa koskevat tiedot annetaan saataville; g) yksityiskohtaiset tiedot menettelyistä tämän artiklan 5 kohdan mukaista yleisön osallistumista varten. 3. Jäsenvaltioiden on varmistettava, että yleisön, jota asia koskee, saataville annetaan kohtuullisessa määräajassa: a) kaikki 5 artiklan mukaisesti saadut tiedot; b) kansallisen lainsäädännön mukaisesti tärkeimmät toimivaltaiselle viranomaiselle tai toimivaltaisille viranomaisille annetut selvitykset ja ohjeet, kun yleisölle, jota asia koskee, tiedotetaan asiasta tämän artiklan 2 kohdan mukaisesti; c) ympäristötiedon julkisesta saatavuudesta ... annetun Euroopan parlamentin ja neuvoston direktiivin 2002/.../EY(9) säännösten mukaisesti muut kuin tämän artiklan 2 kohdassa tarkoitetut tiedot, jotka ovat merkityksellisiä päätöksen kannalta 8 artiklan mukaisesti ja jotka annetaan saataville vasta, kun yleisölle, jota asia koskee, on ilmoitettu tämän artiklan 2 kohdan mukaisesti. 4. Yleisölle, jota asia koskee, on annettava ajoissa ja tehokkaalla tavalla mahdollisuus osallistua 2 artiklan 2 kohdassa tarkoitettuihin ympäristöä koskeviin päätöksentekomenettelyihin ja sillä on tätä tarkoitusta varten oltava oikeus esittää toimivaltaiselle viranomaiselle tai toimivaltaisille viranomaisille huomautuksensa ja mielipiteensä ennen kuin lupahakemuksesta päätetään vaihtoehtojen ollessa vielä avoinna. 5. Jäsenvaltioiden on päätettävä yksityiskohtaisista järjestelyistä, joita toteutetaan yleisölle tiedottamiseksi (esimerkiksi jakamalla ilmoituksia tietyllä alueella tai ilmoittamalla asiasta paikallisissa sanomalehdissä) sekä yleisön, jota asia koskee, kuulemiseksi (esimerkiksi kirjallisten lausuntojen tai julkisen kuulemisen avulla). 6. On asetettava kohtuulliset määräajat, joilla varmistetaan, että tässä artiklassa säädetyille eri vaiheille jää riittävästi aikaa."; 3) Muutetaan 7 artikla seuraavasti: a) Korvataan 1 ja 2 kohta seuraavasti: "1. Jos jäsenvaltion tiedossa on, että tietyllä hankkeella on todennäköisesti merkittäviä ympäristövaikutuksia toisessa jäsenvaltiossa tai jos jäsenvaltio, johon todennäköisesti kohdistuu merkittävä vaikutus, niin vaatii, sen jäsenvaltion, jonka alueella hanke aiotaan toteuttaa, on toimitettava sille jäsenvaltiolle, johon vaikutus kohdistuu, mahdollisimman pian ja viimeistään silloin kun se tiedottaa asiasta omille kansalaisilleen muun muassa: a) kuvaus hankkeesta, ja sen ohessa kaikki käytettävissä oleva tieto hankkeen mahdollisesta rajat ylittävästä vaikutuksesta, b) tiedot mahdollisesti tehtävän päätöksen luonteesta, ja sen on annettava toiselle jäsenvaltiolle kohtuullinen aika ilmoittaa, haluaako se osallistua 2 artiklan 2 kohdassa tarkoitettuihin ympäristövaikutuksia koskeviin päätöksentekomenettelyihin, ja se voi sisällyttää tähän tämän artiklan 2 kohdassa mainitut tiedot. 2. Jos jäsenvaltio, jolle toimitetaan tietoja 1 kohdan nojalla, ilmoittaa aikovansa osallistua 2 artiklan 2 kohdassa tarkoitettuihin ympäristöä koskeviin päätöksentekomenettelyihin, jäsenvaltion, jonka alueella hanke aiotaan toteuttaa, on lähetettävä, jollei se vielä ole sitä tehnyt, sellaiselle jäsenvaltiolle, johon vaikutus kohdistuu, 6 artiklan 2 kohdan mukaisesti toimitettavat ja 6 artiklan 3 kohdan a ja b alakohdan mukaisesti saataville asetettavat tiedot."; b) Korvataan 5 kohta seuraavasti: "5. Asianomaiset jäsenvaltiot voivat päättää tämän artiklan täytäntöönpanoa koskevista yksityiskohtaisista järjestelyistä, joiden on oltava sellaisia, että yleisö, jota asia koskee sen jäsenvaltion alueella, johon vaikutus kohdistuu, voi osallistua hanketta koskeviin 2 artiklan 2 kohdassa tarkoitettuihin ympäristöä koskeviin päätöksentekomenettelyihin tehokkaasti."; 4) Korvataan 9 artiklan 2 kohta seuraavasti: "2. Toimivaltaisen viranomaisen tai toimivaltaisten viranomaisten on ilmoitettava tästä 7 artiklan mukaisesti kuullulle jäsenvaltiolle ja toimitettava sille tämän artiklan 1 kohdassa tarkoitetut tiedot. Kuultujen jäsenvaltioiden on varmistettava, että yleisön, jota asia koskee, saataville annetaan asianmukaisella tavalla tiedot niiden omalla alueella."; 5) Lisätään artikla seuraavasti: "artikla 10 a Jäsenvaltioiden on varmistettava, että kansallisen oikeusjärjestelmän mukaisesti siihen yleisöön kuuluville, jota asia koskee, ja: a) joiden etua asia riittävästi koskee, tai vaihtoehtoisesti b) jotka väittävät oikeuksiensa heikentyvän, jos jäsenvaltion hallintolainkäyttöä koskevassa säännöstössä niin edellytetään, on mahdollisuus saattaa tuomioistuimessa tai muussa laillisesti perustetussa riippumattomassa ja puolueettomassa elimessä tähän direktiiviin sisältyvien yleisön osallistumista koskevien säännösten soveltamisalaan kuuluvien päätösten, toimien tai laiminlyöntien asiasisällön taikka niihin liittyvien menettelyjen laillisuus uudelleen tutkittavaksi. Jäsenvaltioiden on määriteltävä, missä vaiheessa moite päätöksiä, toimia tai laiminlyöntejä vastaan voidaan esittää. Jäsenvaltioiden on määriteltävä, mikä muodostaa riittävän edun ja mikä oikeudenheikentymisen tavoitteenaan antaa yleisölle, jota asia koskee, laaja muutoksenhaku- ja vireillepano-oikeus. Edellä 1 artiklan 2 kohdassa tarkoitetut vaatimukset täyttävien valtioista riippumattomien järjestöjen edun katsotaan olevan tämän artiklan a alakohdassa tarkoitetulla tavalla riittävä. Niillä katsotaan myös olevan oikeuksia, joita on mahdollista loukata tämän artiklan b alakohdassa tarkoitetulla tavalla. Tämän artiklan säännökset eivät estä mahdollisuutta, että hallinnollinen viranomainen alustavasti tutkii asian uudelleen, eivätkä ne vaikuta vaatimukseen hallinnollisten muutoksenhakumenettelyjen loppuunsaattamisesta ennen kuin asia saatetaan tuomioistuimen tutkittavaksi, silloin kun kansallisessa lainsäädännössä on tällainen vaatimus. Kyseisen menettelyn on oltava oikeudenmukainen, tasapuolinen ja nopea eikä se saa olla niin kallis, että se olisi esteenä menettelyyn osallistumiselle. Tämän artiklan säännösten tehostamiseksi jäsenvaltioiden on varmistettava, että yleisölle tiedotetaan mahdollisuudesta turvautua hallinnollisiin ja tuomioistuimessa tapahtuviin muutoksenhakumenettelyihin."; 6) Lisätään liitteeseen I kohta seuraavasti: "22. Kaikki muutokset tai laajennukset tässä liitteessä lueteltuihin hankkeisiin, jos muutos tai laajennus itsessään vastaa tässä liitteessä mahdollisesti vahvistettuja rajoja."; 7) Lisätään liitteessä II olevan 13 kohdan ensimmäisen luetelmakohdan loppuun seuraavaa: "(muut kuin liitteessä I mainitut)". 4 artikla Direktiivin 96/61/EY muuttaminen Muutetaan direktiivi 96/61/EY seuraavasti: 1) Muutetaan 2 artikla seuraavasti: a) Lisätään 10 kohdan b alakohtaan seuraavasti: "Tämän määritelmän mukaisesti käytön muutoksia tai laajennuksia pidetään olennaisina, jos muutos tai laajennus itsessään vastaa liitteessä I mahdollisesti vahvistettuja rajoja."; b) Lisätään alakohdat seuraavasti: "13. 'yleisöllä' yhtä tai useampaa luonnollista henkilöä tai oikeushenkilöä taikka, kansallisen lainsäädännön tai käytännön mukaisesti, näiden yhteenliittymiä, järjestöjä tai ryhmiä; 14. 'yleisöllä, jota asia koskee' yleisöä, johon lupamenettely vaikuttaa tai todennäköisesti vaikuttaa, tai yleisöä, jonka etua päätös luvan myöntämisestä tai luvan tai lupaehtojen päivittämisestä koskee; tämän määritelmän mukaisesti katsotaan, että asia koskee ympäristönsuojelua edistävien ja kansallisen lainsäädännön vaatimukset täyttävien valtioista riippumattomien järjestöjen etua."; 2) Lisätään 6 artiklan 1 kohtaan luetelmakohta seuraavasti: "- tiivistelmä hakijan mahdollisesti tarkastelemista päävaihtoehdoista."; 3) Muutetaan 15 artikla seuraavasti: a) Korvataan 1 kohta seuraavasti: "1. Jäsenvaltioiden on varmistettava, että yleisölle, jota asia koskee, annetaan mahdollisuus osallistua varhaisessa vaiheessa ja tehokkaasti menettelyyn, joka koskee - luvan myöntämistä uusia laitoksia varten, - luvan myöntämistä olennaiseen muutokseen laitoksen toiminnassa, - laitoksen luvan tai lupaehtojen tarkistamista 13 artiklan mukaisesti, jos sen ympäristövaikutukset ovat niin merkittäviä, että luvassa olevia päästöjen raja-arvoja on merkittävästi muutettava. Tällaisessa osallistumisessa sovelletaan liitteessä V säädettyä menettelyä."; b) Lisätään 5 kohta seuraavasti: "5. Kun päätös on tehty, toimivaltaisen viranomaisen on tiedotettava asiasta yleisölle asianmukaisten menettelyjen mukaisesti ja saatettava yleisön saataville seuraavat tiedot: a) päätöksen sisältö mukaan lukien jäljennös luvasta sekä ehdot ja myöhemmät tarkistukset, ja b) perusteet ja näkökohdat, joihin päätös perustuu."; 4) Lisätään artikla seuraavasti: " 15 a artikla Muutoksenhaku- ja vireillepano-oikeus Jäsenvaltioiden on varmistettava, että kansallisen oikeusjärjestelmän mukaisesti siihen yleisöön kuuluville, jota asia koskee, ja yleisöllä: a) joiden etua asia riittävästi koskee, tai vaihtoehtoisesti b) jotka väittävät oikeuksiensa heikentyvän, jos jäsenvaltion hallintolainkäyttöä koskevassa säännöstössä niin edellytetään, on mahdollisuus saattaa tuomioistuimessa tai muussa laillisesti perustetussa riippumattomassa ja puolueettomassa elimessä tähän direktiiviin sisältyvien yleisön osallistumista koskevien säännösten soveltamisalaan kuuluvien päätösten, toimien tai laiminlyöntien asiasisällön taikka niihin liittyvien menettelyjen laillisuus uudelleen tutkittavaksi. Jäsenvaltioiden on määriteltävä, missä vaiheessa muita päätöksiä, toimia tai laiminlyöntejä vastaan voidaan esittää. Jäsenvaltioiden on määriteltävä, mikä muodostaa riittävän edun ja mikä oikeuden heikentymisen tavoitteenaan antaa yleisölle, jota asia koskee, laaja muutoksenhaku- ja vireillepano-oikeus. Edellä 2 artiklan 14 kohdassa tarkoitetut vaatimukset täyttävien valtioista riippumattomien järjestöjen edun katsotaan olevan tämän artiklan a alakohdassa tarkoitetulla tavalla riittävä. Niillä katsotaan myös olevan oikeuksia, joita on mahdollista loukata tämän artiklan b alakohdassa tarkoitetulla tavalla. Tämän artiklan säännökset eivät estä mahdollisuutta, että hallinnollinen viranomainen alustavasti tutkii asian uudelleen, eivätkä ne vaikuta vaatimukseen hallinnollisten muutoksenhakumenettelyjen loppuunsaattamisesta ennen kuin asia saatetaan tuomioistuimessa tutkittavaksi, silloin kun kansallisessa lainsäädännössä on tällainen vaatimus. Kyseisen menettelyn on oltava oikeudenmukainen, tasapuolinen ja nopea eikä se saa olla niin kallis, että se olisi esteenä menettelyyn osallistumiselle. Tämän artiklan säännösten tehostamiseksi jäsenvaltioiden on varmistettava, että yleisölle tiedotetaan mahdollisuudesta turvautua hallinnollisiin ja tuomioistuimessa tapahtuviin muutoksenhakumenettelyihin."; 5) Muutetaan 17 artikla seuraavasti: a) Korvataan 1 kohta seuraavasti: "1. Jos jäsenvaltio toteaa, että tietyn laitoksen käytöllä on todennäköisesti merkittäviä kielteisiä vaikutuksia toisen jäsenvaltion ympäristöön, tai jos jäsenvaltio, johon laitoksen käyttö todennäköisesti vaikuttaa merkittävästi, sitä pyytää, sen jäsenvaltion, jonka alueella 4 artiklan tai 12 artiklan 2 kohdan mukaista lupaa on haettu, on toimitettava kyseiselle toiselle jäsenvaltiolle liitteen V mukaisesti toimitettavat tai saataville annettavat tiedot samanaikaisesti kun ne annetaan oman maan kansalaisten saataville. Nämä tiedot ovat pohjana tarvittaville neuvotteluille kahden jäsenvaltion välisissä keskinäisissä suhteissa vastavuoroisuus- ja yhdenvertaisuusperiaatteiden mukaisesti."; b) Lisätään kohdat seuraavasti: "3. Kun toimivaltainen viranomainen tekee päätöksen hakemuksesta, 1 ja 2 kohdan mukaisten kuulemisten tulokset on otettava huomioon. 4. Toimivaltaisen viranomaisen on ilmoitettava 1 kohdan mukaisesti kuulluille jäsenvaltioille hakemusta koskevasta päätöksestä ja toimitettava niille 15 artiklan 5 kohdassa tarkoitetut tiedot. Näiden jäsenvaltioiden on varmistettava, että tiedot annetaan yleisön, jota asia koskee, saataville asianmukaisella tavalla niiden omalla alueella."; 6) Lisätään tämän direktiivin liitteessä II olevan mukainen liite V. 5 artikla Direktiivin saattaminen osaksi kansallista lainsäädäntöä Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset viimeistään ...(10). Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 6 artikla Voimaantulo Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 7 artikla Osoitus Tämä direktiivi on osoitettu kaikille jäsenvaltioille. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 154 E, 29.5.2001, s. 123. (2) EYVL C 221, 7.8.2001, s. 65. (3) EYVL C 357, 14.12.2001, s. 58. (4) Euroopan parlamentin lausunto, annettu 23. lokakuuta 2001 (EYVL C 112 E, 9.5.2002, s. 125), neuvoston yhteinen kanta, vahvistettu 25 päivänä huhtikuuta 2002 (ei vielä julkaistu virallisessa lehdessä) ja Euroopan parlamentin päätös, tehty ... (ei vielä julkaistu virallisessa lehdessä). (5) EYVL L 175, 5.7.1985, s. 40, direktiivi sellaisena kuin se on muutettuna direktiivillä 97/11/EY (EVYL L 73, 14.3.1997, s. 5). (6) EYVL L 257, 10.10.1996, s. 26. (7) EYVL L 197, 21.7.2001, s. 30. (8) EYVL L 327, 22.12.2000, s. 1, direktiivi sellaisena kuin se on muutettuna päätöksellä N:o 2455/2001/EY (EYVL L 331, 15.12.2001, s. 1). (9) EYVL ... (10) 2 vuotta tämän direktiivin voimaantulosta. LIITE I 2 ARTIKLASSA TARKOITETTUJA SUUNNITELMIA JA OHJELMIA KOSKEVAT SÄÄNNÖKSET a) Jätteistä 15 päivänä heinäkuuta 1975 annetun neuvoston direktiivin 75/442/ETY 7 artiklan 1 kohta(1). b) Vaarallisia aineita sisältävistä paristoista ja akuista 18 päivänä maaliskuuta 1991 annetun neuvoston direktiivin 91/157/ETY 6 artikla(2). c) Vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetun neuvoston direktiivin 91/676/ETY 5 artiklan 1 kohta(3). d) Vaarallisista jätteistä 12 päivänä joulukuuta 1991 annetun neuvoston direktiivin 91/689/ETY 6 artiklan 1 kohta(4). e) Pakkauksista ja pakkausjätteistä 20 päivänä joulukuuta 1994 annetun Euroopan parlamentin ja neuvoston direktiivin 94/62/EY 14 artikla(5). f) Ilmanlaadun arvioinnista ja hallinnasta 27 päivänä syyskuuta 1996 annetun neuvoston direktiivin 96/62/EY 8 artiklan 3 kohta(6). (1) EYVL L 194, 25.7.1975, s. 39, direktiivi sellaisena kuin se on viimeksi muutettuna komission päätöksellä 96/350/EY (EYVL L 135, 6.6.1996, s. 32). (2) EYVL L 78, 26.3.1991, s. 38, direktiivi sellaisena kuin se on viimeksi muutettuna komission direktiivillä 98/101/EY (EYVL L 1, 5.1.1999, s. 1). (3) EYVL L 375, 31.12.1991, s. 1. (4) EYVL L 377, 31.12.1991, s. 20, direktiivi sellaisena kuin se on viimeksi muutettuna direktiivillä 94/31/EY (EYVL L 168, 2.7.1994, s. 28). (5) EYVL L 365, 31.12.1994, s. 10. (6) EYVL L 296, 21.11.1996, s. 55. LIITE II Lisätään direktiiviin 96/61/ETY liite seuraavasti: "LIITE V YLEISÖN OSALLISTUMINEN PÄÄTÖKSENTEKOON 1. Yleisölle on ilmoitettava (julkisin ilmoituksin tai muin asianmukaisin tavoin, kuten mahdollisuuksien mukaan sähköisin viestimin) seuraavat seikat päätöksenteon varhaisessa vaiheessa ja viimeistään heti, kun tiedot voidaan kohtuudella antaa: a) lupahakemus tai tilanteen mukaan ehdotus luvan tai lupaehtojen tarkistamiseksi 15 artiklan 1 kohdan mukaisesti, mukaan lukien 6 artiklan 1 kohdassa lueteltujen seikkojen kuvaus; b) tarvittaessa tieto, että päätökseen sovelletaan kansallista tai valtiosta toiseen ulottuvien ympäristövaikutusten arviointimenettelyä taikka että siitä käydään 17 artiklan mukaisia jäsenvaltioiden välisiä neuvotteluja; c) yksityiskohtaiset tiedot toimivaltaisista viranomaisista, jotka vastaavat päätöksenteosta, joilta saa asiaan liittyviä tietoja, joille huomautukset (tai kysymykset) voidaan esittää, sekä yksityiskohtaiset tiedot huomautusten tai kysymysten esittämistä koskevasta aikataulusta; d) mahdollisten päätösten luonne tai päätösluonnos, jos sellainen on; e) tilanteen mukaan yksityiskohtaiset tiedot ehdotuksesta luvan tai lupaehtojen tarkistamiseksi; f) milloin, missä ja miten asianomaiset tiedot annetaan saataville; g) yksityiskohtaiset tiedot menettelyistä 5 kohdan mukaista yleisön osallistumista ja kuulemista varten. 2. Jäsenvaltioiden on varmistettava, että asianmukaisen ajan kuluessa yleisön, jota asia koskee, saataville saatetaan: a) kansallisen lainsäädännön mukaisesti tärkeimmät selvitykset ja ohjeet, joita toimivaltaiselle viranomaiselle tai toimivaltaisille viranomaisille on annettu ajankohtana, jona yleisölle, jota asia koskee, annetaan 1 kohdassa tarkoitetut tiedot; b) ympäristöä koskevan tiedon julkisesta saatavuudesta ... annetun Euroopan parlamentin ja neuvoston direktiivin 2002/.../EY(1) säännösten mukaisesti muut kuin 1 kohdassa tarkoitetut tiedot, jotka ovat merkityksellisiä päätöksen kannalta 8 artiklan mukaisesti ja jotka annetaan saataville vasta, kun yleisölle, jota asia koskee, on ilmoitettu 1 kohdan mukaisesti. 3. Yleisöllä, jota asia koskee, on oikeus ilmaista toimivaltaiselle viranomaiselle tai huomautuksensa ja mielipiteensä ennen kuin lupahakemuksesta päätetään. 4. Päätöstä tehdessä tämän liitteen mukaisen kuulemisen tulokset on otettava asianmukaisesti huomioon. 5. Jäsenvaltiot päättävät yksityiskohtaisista järjestelyistä yleisölle tiedottamiseksi (esimerkiksi jakamalla ilmoituksia tietyllä alueella tai ilmoittamalla asiasta paikallisissa sanomalehdissä) sekä yleisön, jota asia koskee, kuulemiseksi (esimerkiksi kirjallisten lausuntojen tai julkisen kuulemisen avulla). On asetettava kohtuulliset määräajat, joilla mahdollistetaan, että tässä liitteessä määrätyille eri vaiheille jää riittävästi aikaa. (1) EYVL ...". NEUVOSTON PERUSTELUT I. JOHDANTO 1. Komissio toimitti 19.1.2001 neuvostolle ehdotuksen Euroopan parlamentin ja neuvoston direktiiviksi yleisön osallistumisesta tiettyjen ympäristöä koskevien suunnitelmien ja ohjelmien laatimiseen sekä neuvoston direktiivien 85/337/ETY ja 96/61/EY(1) muuttamisesta; ehdotus perustuu EY:n perustamissopimuksen 175 artiklan 1 kohtaan (yhteispäätösmenettely). 2. Euroopan parlamentti antoi lausuntonsa ensimmäisessä käsittelyssä 23.10.2001(2). Talous- ja sosiaalikomitea antoi lausuntonsa 30.5.2001(3). Alueiden komitea antoi lausuntonsa 14.6.2001(4). 3. Komissio toimitti näiden lausuntojen perusteella muutetun ehdotuksensa neuvostolle 13.12.2001(5). 4. Neuvosto vahvisti 25. huhtikuuta 2002 yhteisen kantansa perustamissopimuksen 251 artiklan 2 kohdan mukaisesti. II. TAVOITE 5. Ehdotuksen tavoitteena on edistää tiedon saantia, yleisön osallistumisoikeutta päätöksentekoon sekä muutoksenhaku- ja vireillepano-oikeutta ympäristöasioissa koskevan Yhdistyneiden Kansakuntien Euroopan talouskomission yleissopimuksen ("Århusin yleissopimus") yleisön osallistumista koskevan toisen pilarin velvoitteiden täytäntöönpanoa. Kaikki jäsenvaltiot ja yhteisö ovat allekirjoittaneet tämän yleissopimuksen, joka tuli voimaan 30.10.2001 ja jonka Tanska ja Italia ovat jo ratifioineet. Århusin yleissopimuksen mukaan yleisöllä on oltava mahdollisuus osallistua päätöksentekoon, kun on kyse tietyistä toimista, joilla on merkittäviä ympäristövaikutuksia, sekä ympäristöä koskevien suunnitelmien, ohjelmien ja hankkeiden laatimiseen. Tämä osallistuminen kattaa seuraavat vaiheet: - Yleisölle tiedotetaan aikaisessa vaiheessa ehdotettavista suunnitelmista, ohjelmista ja hankkeista. - Yleisöllä, jota asia koskee, on mahdollisuus esittää huomautuksensa ja mielipiteensä. - Viranomaiset ottavat päätöksissään asianmukaisella tavalla huomioon yleisön kuulemisen tulokset. - Yleisölle, jota asia koskee, tiedotetaan päätöksistä. - Yleisölle, jota asia koskee, annetaan myös mahdollisuus kyseenalaistaa sellaisten päätösten, toimien ja laiminlyöntien lainmukaisuus, kun on kyse hankkeista, joita koskevat yleisön osallistumisesta annetut määräykset. 6. Direktiiviehdotuksen tarkoituksena on säätää tämäntyyppisestä yleisön osallistumisesta ja lisätä sitä seuraavien asioiden osalta: - tietyt ympäristöä koskevat suunnitelmat ja ohjelmat, joihin viitataan direktiiviehdotuksen liitteessä I - hankkeet, joihin viitataan tiettyjen julkisten ja yksityisten hankkeiden ympäristövaikutusten arvioinnista annetussa neuvoston direktiivissä 85/337/ETY ("YVA-direktiivi")(6) - ympäristön pilaantumisen ehkäisemisen ja vähentämisen yhtenäistämiseksi annetulla neuvoston direktiivillä 96/61/EY ("IPC-direktiivi") säänneltyyn laajamittaiseen teolliseen toimintaan myönnettävät luvat(7). Kahteen viimeksi mainittuun direktiiviin sovelletaan myös muutoksenhaku- ja vireillepano-oikeutta koskevia säännöksiä. 7. Tavoitteena on, että tällainen yleisön osallistuminen osaltaan suojelee oikeutta elää yksilön terveyden ja hyvinvoinnin kannalta riittävän laadukkaassa ympäristössä lisäämällä päätöksenteon vastuullisuutta ja avoimuutta. 8. Komission ehdotus on edistysaskel, joka täydentää ehdotusta ympäristötiedon julkista saatavuutta koskevaksi direktiiviksi, jolla kumotaan Århusin yleissopimuksen tiedonsaantipilaria koskeva neuvoston direktiivi 90/313/ETY. Neuvoston yhteinen kanta toimitettiin parlamentille 6.2.2002(8). III. YHTEISEN KANNAN ERITTELY 9. Neuvoston yhteisessä kannassa säilytetään komission ehdottama lähestymistapa ja selvennetään direktiivin säännöksiä tai tehdään niistä käytännöllisempiä. Monien muutosten tarkoituksena on palata Århusin yleissopimuksen alkuperäiseen tekstiin. 10. Neuvosto lisäsi 1 artiklan, jossa kuvataan direktiivin kokonaistavoitteita. 11. Yhteisen kannan 2 artiklassa säädetään yleisön osallistumisesta niiden suunnitelmien ja ohjelmien laatimiseen, joita on laadittava liitteessä I lueteltujen jätehuoltoa, paristoja ja akkuja, vesien suojelemista nitraattien aiheuttamalta pilaantumiselta sekä ilmanlaadun hallintaa koskevien direktiivien nojalla. Neuvosto lisäsi uuden 5 kohdan, jossa myönnetään vapautus direktiivin soveltamisesta silloin, kun menettely yleisön osallistumiseksi toteutetaan suunnitelmien ja ohjelmien arvioinnista annetun direktiivin 2001/42/ETY tai yhteisön vesipolitiikasta annetun direktiivin 2000/60/EY mukaisesti, sillä nämä direktiivit sisältävät jo menettelyjä, jotka täyttävät Århusin yleissopimuksen vaatimukset. 12. Yhteisen kannan 3 artiklan tarkoituksena on täydentää tiettyjen julkisten ja yksityisten hankkeiden ympäristövaikutusten arvioinnista annettua neuvoston direktiiviä 85/337/ETY (YVA), joka sisältää jo joitakin säännöksiä yleisön osallistumisesta silloin, kun myönnetään lupia suurten rakennustöiden tai maiseman muutosten toteuttamiselle. Erityisesti ehdotuksessa lisätään määritelmä "yleisölle, jota asia koskee", joka kattaa myös ympäristönsuojelua edistävät valtioista riippumattomat järjestöt. Yleisölle ja viranomaisille tiedottamista sekä niiden kuulemista koskevassa uudessa 6 artiklassa mainitaan tiettyjä seikkoja, jotka vanhan direktiivin mukaan kuuluivat kansallisten viranomaisten harkintavaltaan, kuten annettavien tietojen luonne sekä perusmenettelytavat yleisölle tiedottamisessa ja sen kuulemisessa. Muutetussa 7 artiklassa rajat ylittävää yleisön kuulemista koskevia menettelyjä mukautetaan Århusin yleissopimuksen vaatimusten mukaisiksi, sillä tavalla, että jäsenvaltiot, joihin toiminta vaikuttaa, voivat osallistua ympäristövaikutusten arviointimenettelyn lisäksi myös 2 artiklan 2 kohdassa tarkoitettuihin ympäristövaikutuksia koskeviin päätöksentekomenettelyihin. 8 artiklaan, joka koskee yleisön kuulemisen tulosten huomioon ottamista, ei ollut tarpeen tehdä muutoksia. 9 artiklaa tehtyjen päätösten ilmoittamisesta yleisölle muutettiin, jotta yleisölle tiedotettaisiin asiasta niissä jäsenvaltioissa, joita koskevat sellaiset hankkeet, joilla on rajat ylittäviä vaikutuksia. Uudessa 10 a artiklassa säädetään niiden päätösten, toimien tai laiminlyöntien uudelleen tutkimisesta tuomioistuimessa, joihin sovelletaan yleisön osallistumista koskevia säännöksiä. Direktiivin 85/337/ETY liitteeseen I, jossa luetellaan direktiivin soveltamisalaan kuuluvat toimet, lisätään uusi 22 kohta, joka laajentaa direktiivin soveltamisalaa koskemaan myös nykyisten laitosten muutoksia ja laajennuksia, jotka itsessään vastaavat kyseisen liitteen muissa osissa vahvistettuja rajoja. 13. Yhteisen kannan 4 artiklan tarkoituksena on täydentää direktiiviä 96/61/EY (IPC-direktiivi) merkittävän teollisen toiminnan aiheuttaman ympäristön pilaantumisen ehkäisemisen ja vähentämisen yhtenäistämisen osalta. Direktiivin 2 artiklan 10 kohtaan tehdyssä muutoksessa selvennetään, että nykyisten laitosten muutoksia ja laajennuksia, jotka itsessään vastaavat vahvistettuja rajoja, jos sellaisia on, pidetään "olennaisina". Tähänkin artiklaan on lisätty määritelmä "yleisölle, jota asia koskee". Direktiivin 15 artiklaa, jossa säädetään suppeasta yleisölle tiedottamisesta, muutetaan ja täydennetään liitteellä V, jossa säädetään yksityiskohtaisesta yleisölle tiedottamisesta ja yleisön kuulemisesta. Uudessa 15 a artiklassa säädetään tuomioistuimessa tapahtuvasta uudelleentarkastelusta niiden päätösten, tekojen tai laiminlyöntien osalta, joihin sovelletaan yleisön osallistumista koskevia säännöksiä. Rajat ylittäviä vaikutuksia koskeva 17 artikla korvataan uudella tekstillä, jossa edellytetään, että jäsenvaltio, jossa toiminta tapahtuu, toimittaa liitteessä V tarkoitetut tiedot sille jäsenvaltiolle, johon toiminnalla on vaikutuksia, jotta tämän jäsenvaltion yleisöllä, jota asia koskee, on mahdollisuus esittää näkemyksensä. 14. Direktiivi koskee vain voimassa olevia direktiivejä. Komissio aikoo sisällyttää säännöksiä yleisön osallistumisesta ympäristöpäätöksentekoon kaikissa tulevissa ympäristösuunnitelmia ja -ohjelmia koskevissa ehdotuksissaan. 15. Julkisessa pöytäkirjaan merkittävässä lausumassa neuvosto ja komissio sopivat ryhtyvänsä toimiin Århusin yleissopimuksen toisen pilarin soveltamiseksi myös yhteisön toimielimissä. IV. NEUVOSTON HYVÄKSYMÄT EUROOPAN PARLAMENTIN TARKISTUKSET 16. Neuvosto hyväksyi hieman toisessa muodossa ("kuten mahdollisuuksien mukaan sähköisin viestimin") parlamentin ehdotuksen, jonka mukaan yleisölle olisi tiedotettava "sähköisen viestinnän keinoin" ja joka sisältyy 1 artiklan 2 kohdan a alakohtaa (yhteisen kannan 2 artiklan 2 kohdan a alakohta) koskeviin tarkistuksiin 9, 10 ja 33, direktiivin 85/337/ETY uutta 6 artiklan 3 kohtaa (yhteisen kannan 6 artiklan 2 kohta) koskeviin tarkistuksiin 34, 15 ja 16 sekä direktiivin 96/61/EY uudessa liitteessä V olevaa 1 kohtaa koskevissa tarkistuksissa 27, 28, ja 29. Komissio on myös hyväksynyt nämä tarkistukset eri muodossa. 17. Neuvosto lisäsi 2 artiklan 2 kohdan a alakohdan loppuun sen kohdan tarkistuksista 9, 10 ja 33, jossa todetaan, että yleisön on saatava muun muassa tiedot oikeudesta osallistua päätöksentekoon ja toimivaltaisesta viranomaisesta. Myös komissio hyväksyi tämän. 18. Komission ehdotuksen mukaisesti neuvosto hyväksyi ajatuksen siitä, että yleisöllä on oikeus ilmaista huomionsa "kaikkien vaihtoehtojen ollessa vielä avoimia". Sanamuoto otettiin Århusin yleissopimuksesta. Tämä ehdotus sisältyi 1 artiklan 2 kohdan b alakohtaa koskeviin tarkistuksiin 9, 10 ja 33 (yhteisen kannan 2 artiklan 2 kohdan b alakohta) sekä direktiivin 85/337/ETY uutta 6 artiklan 4 kohtaa koskeviin tarkistuksiin 34, 15 ja 16. 19. Komission tapaan neuvostokin hyväksyi periaatteessa tarkistukset 9, 10 ja 33 sen osalta, että lisätään uusi 1 artiklan 3 a kohta, jonka mukaan toimivaltainen viranomainen toteuttaa asianmukaisia toimia vastatakseen yleisölle yksilöllisesti tai kollektiivisesti. Tämän ajatuksen perusteella neuvosto lisäsi uuden 2 artiklan 2 kohdan d alakohdan, jonka mukaan toimivaltainen viranomainen pyrkii kohtuullisin keinoin tiedottamaan yleisölle tehdyistä päätöksistä sekä noiden päätösten perusteina olevista syistä ja näkökohdista. Tarkistuksissa 34, 15 ja 16 ehdotetaan vastaavan säännöksen lisäämistä direktiivin 85/337/ETY uuteen 6 artiklan 5 a kohtaan, ja tarkistuksessa 35 ehdotetaan samaa direktiivin 96/61/EY 15 artiklan uuden 4 a kohdan osalta. Komissio ja neuvosto katsoivat, että nämä muutokset eivät ole tarpeen, sillä sama ajatus sisältyy jo direktiivin 85/337/ETY 9 artiklan 1 kohtaan ja direktiivin 96/61/EY 15 artiklan 5 kohdan b alakohtaan. 20. Tarkistuksen 14 siinä osassa, joka koskee direktiivin 85/337/ETY uutta 2 artiklan 3 kohdan b alakohdan loppua, sekä direktiivin 85/337/ETY uutta 9 artiklan a alakohtaa koskevissa tarkistuksissa 20 ja 21 ehdotetaan, että jäsenvaltioiden on asetettava yleisön saataville käytännön ohjeet, jotka koskevat uuden 10 a artiklan ja 15 a artiklan mukaista uudelleentarkastelua tuomioistuimessa. Neuvosto lisäsi näiden tarkistusten perusteella direktiivin 85/337/ETY 10 a artiklan loppuun ja direktiivin 96/61/EY 15 a artiklan loppuun virkkeen, joka on otettu Århusin yleissopimuksen 9 artiklan 5 kohdasta ja jossa jäsenvaltiot velvoitetaan varmistamaan, että yleisölle tiedotetaan hallinnollisista ja oikeudellisista muutoksenhakumenettelyistä. 21. Neuvosto hyväksyi direktiivin 85/227 uuden 10 a artiklan ja direktiivin 96/61/EY uuden 15 a artiklan mukaista uudelleentarkastelumenettelyä koskevat tarkistukset 31 sekä 32 ja 23. Samalla neuvosto lisäsi uuden 10 a ja 15 a artiklan 3, 4 ja 6 kohtaan muita osia Århusin yleissopimuksen 9 artiklasta erityisesti valtioista riippumattomien järjestöjen aseman selventämiseksi. V. PARLAMENTIN TARKISTUKSET, JOITA NEUVOSTO EI HYVÄKSYNYT 22. Neuvosto ja komissio eivät hyväksyneet tarkistusta 1, tarkistuksen 2 toista osaa eivätkä tarkistuksen 5 viimeistä osaa, joiden tavoitteina oli selventää johdanto-osan 1, 2 ja 6 kappaleessa, että yhteisön tavoitteena on suojella "yksilöiden terveyttä ja kansanterveyttä" "ihmisten terveyden" tai "terveyden" sijasta. Ehdotettu ilmaus on EY-terminologiassa tuntematon, ja neuvoston teksti noudattaa perustamissopimuksen 174 artiklaa ja kuudetta ympäristöohjelmaa, joissa viitataan "ihmisten terveyteen". 23. Neuvosto ja komissio eivät hyväksyneet johdanto-osan 2 kappaletta koskevaa tarkistusta 2, uutta johdanto-osan 2 a kappaletta koskevaa tarkistusta 3, johdanto-osan 6 kappaletta koskevan tarkistuksen 5 ensimmäistä osaa, johdanto-osan 10 kappaletta koskevaa tarkistusta 8 eivätkä uutta liitteen I g a kohtaa koskevaa tarkistusta 26, joiden tarkoituksena on laajentaa yleisön osallistuminen koskemaan yhteisön säädöksiä, suunnitelmia ja ohjelmia, jotka eivät suoranaisesti koske ympäristöä, mutta joilla on merkittävä vaikutus ympäristön, terveyden ja hyvinvoinnin kannalta. Yhteisön lainsäädäntö ei kuulu direktiivin soveltamisalaan, direktiivin laajentaminen koskemaan suunnitelmia ja ohjelmia tekisi sen soveltamisalasta valtavan ja "merkittävää vaikutusta" ei ole tarkoin määritelty. 24. Johdanto-osan 3 kappaletta koskeva tarkistus 4, jossa korvataan ilmaus "yleisön tietoisuutta ympäristökysymyksistä" ilmauksella "yleisön tukea tehdyille päätöksille" hyväksyttiin lisäyksenä komission toimesta, mutta neuvosto hylkäsi sen, koska ilmausta "tietoisuus" käytetään Århusin yleissopimuksen johdanto-osan 9 kappaleessa ja koska yleisön osallistuminen ei välttämättä takaa yleisön tukea. 25. Neuvosto ja komissio hylkäsivät: - tarkistukset 6 ja 7, joissa perustellaan direktiiviä viittaamalla Århusin yleissopimuksen 8 artiklaan, jonka mukaan on pyrittävä edistämään yleisön osallistumista täytäntöönpanoasetusten ja yleisesti sovellettavien oikeudellisesti sitovien sääntöjen valmisteluun, ja viittaamalla epäsuorasti Århusin yleissopimuksen 7 artiklan viimeiseen virkkeeseen, jossa kannustetaan sopimuspuolia edistämään yleisön osallistumista ympäristöön liittyvien politiikkojen valmisteluun; - otsikkoa ja 2 artiklan 2 kohdan a ja b alakohtaa (komission ehdotuksen 1 artikla) koskevat tarkistukset 9, 10 ja 33 ja liitteen I otsikkoa koskevan tarkistuksen 25, joissa ehdotetaan direktiivin soveltamisalan laajentamista koskemaan yhteisön lainsäädännön mukaisesti vahvistettuja politiikkoja. Århusin yleissopimuksen 7 artiklan viimeisen virkkeen ja 8 artiklan johdantovirkkeen nojalla yleisön osallistumista lainsäädännön ja politiikkojen valmisteluun ainoastaan pyritään edistämään tarpeen mukaan ja asianmukaisessa määrin. Politiikat ovat joka tapauksessa edustuksellisten elinten kuten parlamenttien ja kunnallisten valtuustojen demokraattisen valvonnan alaisia. Samasta syystä neuvosto poisti sanan "politiikat" komission ehdotuksen johdanto-osan 8 kappaleesta. 26. Parlamentti ehdotti yleisön osallistumista päätöksenteon "eri vaiheisiin" 1 artiklan 2 kohtaa (yhteisen kannan 2 artiklan 2 kohta) koskevissa tarkistuksissa 9, 10 ja 33, direktiivin 85/337/ETY uutta 6 artiklan 4 kohtaa (yhteisen kannan 6 artiklan 6 kohta) koskevissa tarkistuksissa 34, 15 ja 16 ja direktiivin 96/61/EY uutta 15 artiklan 1 kohtaa koskevassa tarkistuksessa 35. Neuvosto ja komissio eivät hyväksyneet tätä tarkistusta, koska yhteisen kannan 2 artiklan 2 kohdassa, direktiivin 85/337/ETY uudessa 6 artiklan 4 kohdassa (johdantovirkkeessä), direktiivin 96/61/EY uudessa 15 artiklan 1 kohdassa ja Århusin yleissopimuksen 6 artiklan 4 kohdassa edellytetään jo yleisön osallistumista "varhaisessa vaiheessa ja tehokkaasti". Århusin yleissopimuksessa ei ole mainintaa yleisön osallistumisesta päätöksenteon kaikkiin vaiheisiin, mikä tekisikin päätöksenteosta erittäin pitkän ja raskaan prosessin. 27. Neuvosto ja komissio eivät hyväksyneet tarkistusten 9, 10 ja 33 toiseksi viimeistä osaa, jonka tarkoituksena on lisätä 1 artiklan 3 kohtaan (yhteisen kannan 2 artiklan 3 kohta) Århusin yleissopimuksen 3 artiklan 3 kappaleeseen perustuva uusi alakohta, jonka mukaan yleisön osallistumista koskeviin menettelyihin voi kuulua yleisölle tarjottava päätöksentekoa koskeva koulutus. Neuvoston mielestä koulutustoimet eivät kuulu tähän yleisön osallistumista koskevaan direktiiviin. Lisäksi ehdotettu sanamuoto on varsin epämääräinen, eikä siinä selitetä, mitä jäsenvaltioiden olisi tarkalleen ottaen tehtävä. 28. Uutta 1 artiklan 3 b kohtaa koskevassa tarkistuksessa 30 ehdotetaan, että 1 artiklaan (yhteisen kannan 2 artikla) ja liitteeseen I sisältyviin suunnitelmiin ja ohjelmiin sovellettaisiin samanlaista oikeudellista uudelleentarkastelua kuin direktiivin 85/337/ETY uudessa 10 a artiklassa ja direktiivin 96/61/EY 15 a artiklassa. Neuvosto ja komissio eivät hyväksyneet tätä tarkistusta, koska Århusin yleissopimuksen 9 artiklan 2 kappaleessa määrätään muutoksenhaku- ja vireillepano-oikeudesta ainoastaan kyseisen yleissopimuksen 6 artiklan ja liitteen I konkreettisten hankkeiden osalta eikä 7 ja 8 artiklan suunnitelmien, ohjelmien ja toimintapolitiikkojen osalta. 29. Neuvosto ei hyväksynyt tarkistusta 13, jonka tarkoituksena on muuttaa direktiivin 85/337/ETY 1 artiklan 4 kohtaa "Tämä direktiivi ei koske maanpuolustusta palvelevia hankkeita" siten, että kyseisen säännöksen soveltaminen olisi vapaaehtoista (komission hyväksymä muutos). 30. Neuvosto ei myöskään pitänyt tarpeellisena tarkistusta 14, jonka tarkoituksena on lisätä direktiivin 85/337/ETY 2 artiklan 3 kohdan a alakohtaan (jonka mukaan jäsenvaltion, joka vapauttaa tietyn hankkeen ympäristövaikutusten arvioinnista, on asetettava vapauttamispäätöstä koskevat tiedot sekä päätöksen perustelut yleisön saataville) vaatimus, että jäsenvaltion on asetettava yleisön saataville myös jonkin muun arviointimuodon sopivuuden tutkimista koskevat tiedot. Komissio hyväksyi kyseisen osan edellyttäen, että sen sanamuotoa muutetaan. 31. Tarkistusten 34, 15 ja 16 osaa, joka koskee direktiivin 85/337/ETY 6 artiklan 3 kohdan johdantovirkkeen ja a alakohdan (yhteisen kannan 6 artiklan 2 kohta) muuttamista yleisön osallistumisen laajentamiseksi koskemaan lupamenettelyn tarkistusta, ei pidetty tarpeellisena, koska ympäristövaikutusten arviointia edellyttävät olemassa olevan laitoksen muutokset edellyttävät jo nykyisinkin direktiivin 85/337/ETY 2 artiklan mukaista lupaa, joten yleisön osallistumista sovelletaan niihin. 32. Neuvosto ja komissio eivät hyväksyneet tarkistuksia 34, 15 ja 16, joiden tavoitteena on lisätä direktiivin 85/337/ETY 6 artiklan 3 kohdan loppuun (yhteisen kannan 6 artiklan 4 kohta) virke, jonka mukaan yleisön osallistumisen tulokset on otettava huomioon, sillä tämä sisältyy jo 8 artiklaan. 33. Tarkistusten 34, 15 ja 16 osan, joka koskee direktiivin 85/337/ETY 6 artiklan 5 kohdan loppua, ja tarkistusten 27, 28 ja 29 osan, joka koskee liitteessä V olevaa 4 kohtaa (yhteisen kannan 5 kohta), joiden tavoitteena on täsmentää, että yleisön valmistautumiseen ja osallistumiseen on jätettävä riittävästi aikaa (komission hyväksymä), katsottiin jo sisältyvän ilmaukseen "eri vaiheille jää riittävästi aikaa". 34. Parlamentti ehdotti direktiivin 85/337/ETY 9 artiklan 2 kohtaa koskevien tarkistusten 20 ja 21 lopussa ja direktiivin 96/61/EY 17 artiklan 4 kohtaa koskevassa tarkistuksessa 24, että jos yleisön osallistuminen tapahtuu toisessa jäsenvaltiossa, kuultujen jäsenvaltioiden on varmistettava, että tiedot saatetaan yleisön saataville kyseisen jäsenvaltion alueella sen kielellä. Neuvosto ja komissio eivät halunneet asettaa tällaista rasitetta ottaen huomioon sen, että kaikkien asiakirjojen kääntäminen aiheuttaisi suuria kustannuksia, valtavan työmäärän sekä veisi runsaasti aikaa. (Käännösten tekeminen kuuluu toissijaisuusperiaatteen mukaisesti jäsenvaltioille.) Neuvosto sisällytti kuitenkin tekstiin kyseisen tarkistuksen mukaisesti ilmauksen "asianmukaisella tavalla". 35. Neuvosto ja komissio eivät hyväksyneet tarkistusten 32 ja 23 ehdotusta mainita direktiivin 96/61/EY uuden 15 a artiklan lopussa, että uudelleentarkastusmenettelyjen on oltava "joko maksuttomia tai edullisia" Århusin yleissopimuksessa esitetyn ilmauksen "suhteellisen edullisia" sijasta. Neuvosto myös korvasi koko komission ehdottaman virkkeen Århusin yleissopimuksen 9 artiklan 4 kohdalla. 36. Neuvosto ja komissio eivät hyväksyneet tarkistusten 27, 28 ja 29 osaa, jonka tarkoituksena on laajentaa direktiivin 96/61/EY liitteessä V olevaa 1 a alakohtaa muuttamalla yleisölle annettavat tiedot koskemaan lupien tarkistamista koskevia ehdotuksia, koska tarkistaminen on yleensä sisäinen hallinnollinen toimi, jolla ei ole vaikutusta lupaan. Jos tällaisia vaikutuksia kuitenkin ilmenisi, tarkistaminen kuuluisi lupien päivittämisen piiriin, jolloin yleisön osallistumista sovellettaisiin. Neuvosto hylkäsi ehdotuksen täsmentää liitteessä V olevassa 2 kohdassa, että yleisöllä on oikeus esittää huomionsa kirjallisesti tai julkisessa kuulemistilaisuudessa (komission hyväksymä muutos), koska se rajoittaisi jäsenvaltioiden vapautta valita muita ja parempia tapoja ja keinoja yleisön kuulemiseksi. Nämä parlamentin ehdottamat huomioiden esittämistavat mainittiin kuitenkin yhteisen kannan 5 kohdassa esimerkkeinä yleisön kuulemiseen liittyvien järjestelyjen yksityiskohdista. Neuvosto hyväksyi myös parlamentin ehdotuksen sisällyttää ilmaus "asianmukaisella tavalla" 3 kohtaan käyttäen ilmausta "asianmukaisesti" Århusin yleissopimuksen 6 artiklan 8 kohdan huomioon ottamiseksi. VI. MUUT NEUVOSTON TEKEMÄT MUUTOKSET Nimi ja johdanto-osa 37. Neuvosto teki muutamia sanamuotomuutoksia direktiivin nimeen sekä johdanto-osan 10 kappaleeseen ja muotoili uudelleen vakiomuotoa noudattaen johdanto-osan 12 kappaleen, joka koskee toissijaisuus- ja suhteellisuusperiaatteita. 1 artikla: Tavoitteet 38. Neuvosto lisäsi 1 artiklan, jossa esitetään yhteenvetona direktiivin sisältö. 2 artikla: Suunnitelmat ja ohjelmat 39. Neuvosto lisäsi 2 kohdan johdantovirkkeeseen ja a alakohtaan sanat "muuttamiseen/muuttamiseksi tai", jotka esiintyvät myös suunnitelmia ja ohjelmia koskevassa direktiivissä 2001/42/EY (Euroopan yhtenäisasiakirja). Se lisäsi 3 kohtaan ilmaisun "jotka täyttävät kansallisen lainsäädännön vaatimukset". Myös 3 kohdan loppua muutettiin sisällyttämällä siihen Århusin yleissopimuksen 6 artiklan 3 kohdan mukaisesti seuraavaa: "että yleisöllä on mahdollisuus valmistautua ja osallistua tehokkaasti". Maanpuolustuksen ja siviilipelastuspalvelun jättämistä soveltamisalan ulkopuolelle koskeva 4 kohta on uusi, ja sen pohjana on käytetty 5 kohdassa mainitun suunnitelmia ja ohjelmia koskevan direktiivin 2001/42/EY 3 artiklan 8 kohtaa. Myös 5 kohta on uusi (katso 11 kohta). 3 artikla: Direktiivi 85/337/ETY 40. Neuvosto korvasi ilmaisun "lupamenettelyt" ilmaisulla "2 artiklan 2 kohdassa tarkoitetut ympäristöä koskevat päätöksentekomenettelyt", jotta otettaisiin huomioon jäsenvaltioiden mahdollisuudet järjestää direktiivin 85/337/ETY mukainen yleisön osallistuminen eri tavoin. 41. Neuvosto poisti komission ehdotuksessa olleen uuden 6 artiklan 2 kohdan varhaisessa vaiheessa tapahtuvasta ja tehokkaasta osallistumisesta ja siirsi sen sisällön yhteisen kannan 4 kohtaan, mikä on kronologisesti sopivampi paikka sille. 42. Muutetun 6 artiklan uuden 2 kohdan (komission ehdotuksen 3 kohta) johdantovirkkeeseen neuvosto lisäsi sanan "kohtuudella" ja tarkisti c alakohtaa sen selventämiseksi, että yleisöllä on annettava tiedote kutakin kolmea mainittua viranomaista koskevista yksityiskohdista. Neuvosto totesi, että 2 kohta koskee pääasiallisesti tietoa, joka on ollut saatavilla silloin, kun alkuperäinen lupahakemus on jätetty. Neuvosto laati uuden 3 kohdan, joka koskee alkuperäisen lupahakemuksen jälkeen yleisölle annettavaa tietoa, ja siirsi komission ehdotuksen 2 kohdan e ja f alakohdan kyseiseen kohtaan. Tämä noudattelee osin Århusin yleissopimuksen 6 artiklan 2 ja 6 kohtaa. Samoin tehtiin direktiivin 96/61/EY uuden liitteen V osalta, jossa komission ehdotuksen 1 kohdan f alakohta siirrettiin uuteen 2 kohtaan. 43. Komission tekstin 5 kohdan viimeisestä virkkeestä tehtiin uusi 6 kohta kohtuullisia määräaikoja koskevan vaatimuksen yleistämiseksi. 44. Alkuperäisen direktiivin koko 7 artiklan 1 kohta siirrettiin 1 kohtaan, ja siihen lisättiin muunneltu versio komission ehdottamasta muutoksesta. 45. Komission ehdotuksen 6 artiklan 3 kohdan jakamisen johdosta 7 artiklan 2 kohtaa mukautettiin vastaavasti (katso 42 kohta). 46. Liitteessä I olevaa 22 kohtaa koskevaan direktiivin 3 artiklan 6 kohtaan sisällytettiin komission ehdotuksen liite II. Ilmaisu "asianmukaisten perusteiden" poistettiin, koska sen ei katsottu tuovan mitään lisäarvoa ilmaisulle "rajoja", joka kattaa kaikki olennaiset kohdat. 47. Direktiivin 85/337/ETY liitettä II on selvennetty 3 artiklan 7 kohdassa, jossa toistetaan kyseisessä liitteessä käytetty ilmaisu. 4 artikla: Direktiivi 96/61/EY 48. Neuvosto poisti 2 artiklan 10 kohdan b alakohtaan tehdystä lisäyksestä ilmaisun "asianmukaisten perusteiden tai" samoista syistä kuin edellä 46 kohdassa. 49. Neuvosto muutti ehdotettua 15 artiklan 1 kohtaa selventääkseen sitä, että yleisöä on kuultava silloin, kun lupa myönnetään uudelle laitokselle tai 2 artiklan 10 kohdan b alakohdassa määritellylle olennaiselle muutokselle. Kolmannessa luetelmakohdassa säädetään myös yleisön osallistumisesta direktiivin 96/61/EY 13 artiklan nojalla tehtävään luvan ajanmukaistamiseen, jos päästöjen raja-arvoja on merkittävästi muutettava. Komissio oli eri mieltä tästä rajoituksesta, joka sulkee pois merkittäviä 13 artiklassa tarkoitettuja tapauksia, kuten ajanmukaistaminen uusien teknisten keinojen mukaisesti, toiminnan turvallisuuden parantamiseksi tai uuden lainsäädännön soveltamiseksi, ja se katsoo, että Århusin yleissopimuksen 6 artiklan 10 kappaleessa edellytetään periaatteessa, että yleisö voi osallistua aina lupia päivitettäessä. Neuvosto kuitenkin katsoo, että yleisön osallistuminen ei ole tarpeen, kun on kyse pienistä lisäyksistä päästöjen raja-arvoissa tai laitoksen toimintaa koskevien sääntöjen tiukentamisesta, ja toteaa, että Århusin yleissopimuksessa edellytetään, että osallistuminen on ajantasaistamisen yhteydessä mahdollista "tarvittaessa". 50. Neuvosto siirsi 17 artiklan 1 kohdassa toisen virkkeen muuttamattomana kohdan loppuun. 51. Direktiivin 5 artiklan osalta neuvosto muutti voimaan saattamiselle asetettua päivämäärää. 52. Liitteessä I olevan f alakohdan osalta neuvosto joutui valitsemaan, mainitaanko kaikki direktiivin 96/62/EY perusteella annetut johdannaisdirektiivit vai ei mitään niistä, ja se päätyi jälkimmäiseen vaihtoehtoon. Liitteen g alakohta poistettiin, koska kaatopaikkadirektiivissä 1999/31/EY säädetään yksityiskohtaisista vaatimuksista ja menettelyistä, joita kaatopaikan pitäjän on noudatettava esittäessään olemassa olevan kaatopaikan kunnostussuunnitelman, mikä jättää vain vähän mahdollisuuksia yleisön osallistumiselle. Uutta kaatopaikkaa perustettaessa on otettava huomioon liitteessä I olevassa a kohdassa mainitun jätedirektiivin 75/442/ETY mukaiset jätehuoltosuunnitelmat ja yleisön osallistuminen. VII. PÄÄTELMÄ 53. Yhteisen kannan tavoitteena on taata yleisölle mahdollisimman laajat osallistumismahdollisuudet ympäristöasioiden päätöksentekoon, mutta siten, että jäsenvaltioille jätetään riittävästi joustovaraa käytännön järjestelyjä varten, ja siten, että yleisön osallistumista koskevat vaatimukset saadaan integroitua päivittäiseen hallintoon kitkattomasti. Monissa tapauksissa yhteisessä kannassa myös palataan Århusin yleissopimuksen sanamuotoon mutta jättäen pois ne osat, jotka eivät ole pakollisia. Komissio hyväksyi yhteisen kannan 49 kohdassa mainittua osaa lukuun ottamatta. (1) EYVL C 154 E, 29.5.2001, s. 123. (2) EYVL C 112 E, 9.5.2002, s. 125. (3) EYVL C 221, 7.8.2001, s. 65. (4) EYVL C 357, 14.12.2001, s. 58. (5) EYVL C ... (6) EYVL L 175, 5.7.1985, s. 40. Direktiivi sellaisena kuin se on muutettuna direktiivillä 97/11/EY (EYVL L 73, 14.3.1997, s. 5). (7) EYVL L 257, 10.10.1996, s. 26. (8) 11878/1/01 ENV 441 INF 114 CODEC 882 REV 2 + ADD 1 REV 1.